
אכילה רגשית – לקרוא לילדה בשמה
כל מי שעובד איתי, ממש ללא יוצא מן הכלל, לומד להבחין באכילה הרגשית שלו. יחד עם זאת, לא כולם מתמודדים עם אכילה רגשית, ורבים מתמודדים איתה רק בתדירות נמוכה, או באופן שאינו הרסני או שתלטני. הפוסט נועד למי שאכילה רגשית היא חלק אינטרגלי מחייו, או למי שרוצה להבין יותר לעומק את הנושא.
מדוע חשוב לפענח את האכילה הרגשית שלנו?
קודם כל בשביל להבין מה אנחנו עושים, במקום לכנות את האכילה הזו בשמות מכובסים כמו "פינוק" או "נחמה", כאשר פעולתם עלינו הפוכה לחלוטין. אוכל גרוע לא מפנק אותנו אלא מעמיס על הגוף שלנו התמודדות מיותרת, ולא רק שאינו מנחם, הוא משתיק את הדבר שמבקש, אולי, נחמה. בכל מקרה, ה"תועלת" של אכילה רגשית מסתיימת ברגע שמסתיים העיכול של המזון, בעוד הרגשות רק קיבלו זבנג קטן, אבל יתעוררו בקרוב מהפינה שלהם בזירת האגרוף שיצרנו.
מעבר לכך, ההכרה במה שאנחנו עושים היא כמו חלון גדול לעולמות הרגש הלא מטופלים שלנו (באופן נקודתי או קבוע). לא לכולם מתחשק להציץ בחלונות הללו, וזה בסדר גמור, אולם הידיעה שהם שם עשויה לפתות אותנו יום אחד לבדוק מה יש מאחורי הזכוכית שאנחנו נתקעים בה בכל פעם שאנחנו הולכים לאכול במקום להרגיש.
מהי אכילה רגשית?
היא אכילה שלא על רקע רעב, במצב שבו עולה בנו רגש מסוים (בהמשך נלמד כיצד להבחין בו) שפשוט אין לנו חשק להרגיש.
חשוב להבדיל אותה מצורות אכילה אחרות שאינן על רקע רעב, כמו דפוסי אכילה קבועים (כי קפה פשוט חייב לבוא ביחד עם מאפה) או קבעונות מחשבתיים (אסור לדלג על ארוחות, או – חשוב לאכול משהו קטן כל שעתיים שלוש).
לא תמיד קל לדעת ברגע נתון, שבו אנחנו אוכלים בלי להיות רעבים, איזו מן אכילה אנחנו מפעילים. ויחד עם זאת, תשומת לב מתמשכת הופכת את הדברים לברורים הרבה יותר. בפוסטים הבאים אתייחס למכניקה של המהלך הזה.
למה אני מתנגדת כל כך למושגים המכובסים כמו "פינוק" או "נחמה", המחליפים "אכילה רגשית"?
ראשית, משום שאני תמיד מעדיפה מודעות ומורכבות על פני מריחה של האמת. השימוש במושגים מכובסים יגרום לצורת האכילה הזו להידבק אלינו ולא ללכת לעולם, אלא בתקופות בהן המצב הרגשי שלנו טיפ טופ במקרה.
לכאורה, זה לא כזה אסון. לא כולם חייבים להכיר את הרגשות שלהם כל הזמן ובטח שלא לעבד אותם.
בפועל – רוב האנשים שעבדו איתי נשלטו בידי האכילה הרגשית שלהם גם כאשר הם כבר לא רצו בה יותר, והניסיון לפרום את הקשר בינם ובינה הפך למאבק לא נחוץ כל עוד הם חשבו במושגים המכובסים המוכרים הללו.
שנית, אכילה רגשית נוטה ברוב המקרים להביא לדחיסה של מזון לא מתאים לגוף שלנו. רובנו לא אוכלים המון סלט כשאנחנו משתיקים את הרגשות שלנו, אלא ג'אנק פוד, מזון שמנוני וסוכרים פשוטים. הסיבה לכך היא כפולה – מזון כזה מייצר בגוף תחושות של עונג פיזיולוגי שדוחק את העיבוד הרגשי (כמו שקורה עם אלכוהול או סמים), ובמקרים מסוימים הוא פשוט נדחס בכמות כל כך גדולה בבת אחת, עד שלא נשאר לנו שום סיכוי לנתב אנרגיה כלשהי לטובת עיבוד רגשי.
בנוסף, במקרים רבים מאוד אכילה רגשית מתבצעת בסתר, הרחק מעיניי אנשים אחרים. כל דבר שגורם לנו בושה ומוביל אותנו להסתתר באופן קבוע שווה בדיקה, גם אם נגיע בסוף למסקנה שההסתתרות עדיפה לנו.
התנסות – נסו להתחיל לבדוק מה קורה לכם כשאתם אוכלים משהו בלי רעב, כשאתם משועממים או לא מתחשק לכם לבצע מטלה כלשהי, או אתם עצובים או כועסים. מה יקרה לכם אם תמתינו עם האכילה הזו כמה דקות?
אל תאסרו אותה, רק המתינו דקה או שתיים לפני שאתם מכניסים לפה, ותנו לעצמכם להבין – מה קורה לי עכשיו, בהמתנה הזו?
​


​2.
אכילה רגשית – איך זה קורה


בפוסט הקודם הסברתי מהי אכילה רגשית ומדוע חשוב לתת עליה את הדעת.
אכילה רגשית היא אחת הסיבות הכי נפוצות לאכילת יתר של מזון גרוע. יש מי שזה גורם לו לעלות במשקל, יש מי שזה גורם לו לבעיות בריאותיות, ויש מי שזה גורם לו לדכדוך או למיצוי חסר של זמן העבודה או היצירה. אצל רבים, אכילה רגשית מובילה למעגל שכולל הלקאה עצמית על עצם האכילה, ואת ההלקאה ורגשות האשם משחרר… עוד אוכל.
חלק מהאנשים שעבדו איתי על הנושא דיווחו שלאחר אכילה רגשית הם פשוט קורסים על הספה ומבלים שם כחצי שעה שבה הם נראים כמסוממים, לפני שהם מסוגלים לשוב בקושי למשימות המחכות להם.
בפוסט הנוכחי אציג את אחד ההסברים (יש אחרים, כמובן) להיווצרות והפעולה של המנגנון הזה, ובפוסט הבא אציע דרכים ראשונות להתמודדות טובה יותר עם אכילה רגשית.
אז למה זה קורה?
לאכילה רגשית יש כמעט תמיד שורשים התנהגותיים בעבר שלנו, והיא מבטאת קושי להישאר בהווה הרגשי תוך יצירת אתגר עתידי. או במילים אחרות – אכילה רגשית היא לופ בין העבר, ההווה והעתיד שלנו. תענוג, הא?
מחשבות על העבר – העבר שלנו הוא קרקע פורייה לביסוס של אכילה רגשית. יש מי שהוריו טרחו לתת לו מזון מול כל ביטוי של תסכול או מצוקה, בעוד אחרים קיבלו מזון בתגובה להצלחה וגאווה. חלק מהאנשים שעבדו איתי סיפרו איך האוכל ריכך את הקושי שהיה להם לחזור בילדותם לבית ריק אחרי בית הספר וכיצד התמסרו למתיקות המרגיעה של עוגיות אסורות או שוקולד בלחמניה. כי כבר מהגיל הרך מאוד, כאשר מישהו רצה להעלים לנו את הבכי, הוא לא הגיש לנו חסה או תפוח, אלא משהו מתוק. וכאשר המתיקות לא הספיקה הציעו לנו מזה עוד ועוד וביססו את הלמידה שכמות גדולה של מזון משככת כאב רגשי.
אצל רובנו העבר השאיר למידה משמעותית ועמוקה שקשה מאוד להיפרד ממנה – אירועים רגשיים הם זמן טוב לאכילה, ואנשים ששבויים בכך לעומק עשויים לחוש רעב פיזיולוגי ממשי בשעת מצוקה רגשית, בלי יכולת להפריד בינו לבין רעב שנובע ממחסור באוכל. מבלי להיכנס לסיבות או לשיפוט האם הדבר הזה טוב או רע, זה מה שקרה לנו בפועל. ומכאן, שאחד השיעורים הכי נפוצים של הילדות, זה שרגשות הם דבר שקשה להכיל, ויש לשכך את ההצפה שלהם בעזרת משהו נוסף.
נו, וזה לא באמת ככה?
ההישארות בהווה – אז זהו, שלא. ההווה שלנו כולל רגשות רבים מאוד. ברוב המקרים, ובמצב בריא, אם ניתן לרגש להציף אותנו לחלוטין בלי פחד או התנגדות, ממש משורשיי השערות ועד קצות הבהונות, הוא יחלוף בתוך זמן קצר מאוד של בין עשר שניות לשלושים.
הלמידה מהעבר לא מניחה לנו להתנסות בכך. ההנחה של רבים היא שרגשות מציפים, ובעיקר אלו שפחות נעים לחוות, הם משהו בלתי ניתן לשליטה. אם ניתן להם לעשות מה שבא להם הם לא רק יציפו, אלא יטביעו. מעבר לכך, רגשות בלתי נעימים הם… בלתי נעימים. ומי שמצא שיטה טובה ולא הרסנית לצמצם את נוכחותם ייטה להפעיל אותה שוב ושוב, להיות קצת פחות נוכח, קצת פחות מרגיש.
נו, וזה כל כך גרוע?
רגשות והעתיד – לא, זה לא כל כך גרוע. הבעיה עם השיטה הזו היא חוסר יעילות מובנה. רגשות הם תגובה לצרכים שלנו. צרכים מסופקים יעלו בנו רגשות נעימים, בעוד צרכים שאינם מסופקים יעלו בנו רגשות בלתי נעימים. לצערנו, עמעום של הרגש לא פועל על הצורך שהציף אותו. עד שהצורך שלנו לא יסופק, או לכל הפחות יזכה בהכרה, הוא ימשיך לשלוח אלינו את האיתות הבלתי נעים בדמותו של הרגש.
בפועל, אכילה רגשית היא פתיחה של מעגל אינסופי עתידי, שבו ניאלץ להמשיך לאכול ולשכך את הרגשות שלנו עד שהצורך שלנו יקבל מענה או ייכנע.
התנסות – בפעם הקודמת הצעתי לכם להמתין רגע לפני שאתם אוכלים בלי קשר לרעב ולבדוק מה עולה בכם. מה שעולה יכול להתגבש לכדי תחושה פיזית, מחשבה, או רגש (או שלושתם). הדגשתי שמטרת התרגיל אינה עצירה או מניעה של פעולת האכילה אלא התבוננות. לתרגיל הזה אני מציעה כעת נדבך נוסף – מבין הדברים שעולים בכם – התמקדו ברגש, חכו לו שיבוא, תנו לו שם – זוהי תחילת הדרך, כי מה שאין לו שם זוכה לפחות מקום בתודעה שלנו. התחילו לזהות מהם הרגשות ששולחים אתכם לאכול ורק אז איכלו.
מתקשים לתת שמות לרגשות שלכם? הנה רשימה חלקית של רגשות לא נעימים שעשויים להוביל לאכילה רגשית:
כעס   עצבנות   דאגה   בלבול   אכזבה  
תסכול   דכאון   מבוכה   חוסר אונים   חוסר תקווה  
חוסר סבלנות   בדידות   מתח   גירוי יתר   עצב   חוסר רצון
תרגיל למתקדמים – התגנב אליכם רגש בלתי נעים? עיצרו הכל, שבו רגע ותנו לו למלא אתכם. התמסרו להיותכם הרגש הזה ותנו לו לחלחל לכל תא בגוף שלכם בלי פחד. פנו לו מקום להתהוות במלואו ושימו לב מה קורה לכם, כמה זמן אתם בתוך החוויה הזו, ואיך אתם מרגישים כאשר היא חולפת.
תרגיל למתקדמים מאוד – אם זיהיתם רגש בלתי נעים ונתתם לו מקום והוא יצא מהצד השני שלכם, בידקו מהו הצורך הלא מסופק שהפעיל אתכם. אם אינכם יכולים לספק אותו, נסו לכל הפחות להכיר בהיותו של הצורך הזה ובכך שאין ביכולתכם לספק אותו. בידקו כיצד המהלך הזה גורם לכם להרגיש.
זקוקים לעזרה עם התרגיל הזה? כיתבו אלי, אני אענה על שאלות נקודתיות ללא תשלום או התחייבות מצידכם.
בפוסט הבא בסידרה – דרכי התמודדות קטנות ויעילות עם אכילה רגשית.​

​3.
אכילה רגשית – מה לא עובד, ולמה
מה הפעם? הגענו לחלקים הפרקטיים של התמודדות עם אכילה רגשית והם יתפרסו על שני פוסטים נפרדים.
בזה הנוכחי אסביר למה רוב העצות שאתם שומעים בעניין אכילה רגשית לא עוזרות לכם ברגע האמת (כדי שתרגישו טוב יותר ותדעו שזה לא אתם, זה העצות), ובתוך כך אניח את המסד לפוסט הבא, ובו רעיונות שעוזרים באמת אבל לא פותרים את הבעיה. פרדוקס? תכף תבינו איך הכל מסתדר.
פוסט זה הוא השלישי בסדרה של "אכילה רגשית".
קדמו לו הסבר מפורט על אכילה רגשית ועל הדינמיקה של צרכים ורגשות שמובילה אליה. בשניהם היו רעיונות ראשוניים להתבוננות בדפוסים שלכם ואני מציעה לחזור אליהם ולשקול התנסות, לצד ההתנסות בסוף הפוסט הזה.
קודם כל, בואו ניישר קו לגבי ההיגיון שמנחה מתן עצות וטיפים להתמודדות עם אכילה רגשית, שכמותם יש אלפים ברשת וכל אחד יכול לקרוא את המועדפים עליו.
רוב העצות בנושא מתחלקות לשתי קטגוריות של עצות שקשה מאוד לבצע:
קטגוריה ראשונה – עצות שמסבירות איך להיפרד לאט לאט מהמצב שבו אתם זקוקים לאכילה כדי להשתיק רגשות. העצות הללו מעולות למי שרוצה להיכנס לתהליך ארוך טווח בעצמו, והן מעודדות סקרנות, חקירה, דיאלוג פורה עם העצמי וכו'. למשל – במקום לאכול שאלי את עצמך האם את רעבה. או – בעודך אוכל הסתקרן לראות אילו מחשבות עולות במוחך.
מדוע עצות אלו אינן מועילות כאשר מתרחשת אכילה רגשית? מכיוון שכל המהות של אכילה רגשית היא ניתוק. לפעמים האכילה הזו מתחילה כשאתם כבר מנותקים, ואם לא – אז היא עצמה תוביל לניתוק. 
מי יכול בתוך ניתוק לחקור ולהיות סקרן ולשאול את עצמו שאלות?
קטגוריה שנייה – עצות שנוגעות לאכילה עצמה, אבל תובעות חישוב מסלול מחדש. למשל – במקום לאכול שתי מים. או – במקום לאכול לך לעשות מדיטציה.
מדוע עצות אלו אינן מועילות כאשר מתרחשת אכילה רגשית? משום שהן שוללות את הרצון ומסמנות אותו בתווית שלילית. כלומר, לרצות לאכול עכשיו, כשקשה לך, זה רע או לא ראוי או מזיק ולכן ההנחיה היא פשוט לעשות משהו אחר.
המטרה הראשונית של ההתמודדות עם אכילה רגשית היא להישאר במודעות למה שאתם עושים כמה שיותר זמן בלי להתנתק, ואת זה אי אפשר לעשות אם הפעולה שלכם מתויגת כ"רעה" או "לא רצויה". 
אם האכילה שלי כרגע לא רצויה, יהיה לי אינטרס להתנתק מהפעולה שלי כמה שיותר מהר ולהפסיק לחוות אותה במלואה.
לעומת זאת, אם מה שאני עושה הוא בסדר גמור, ואני מכירה בו בתור הדרך הנוכחית שלי להתמודד עם קושי רגשי, סביר יותר שאשאר נוכחת בתוכה ולא ארצה לברוח ממנה (מעצמי…) כמה שיותר מהר.
מסקנה – עצות להתמודדות עם אכילה רגשית אשר מביאות תועלת ממשית צריכות להתייחס קודם כל למה שנהיה דחוף, לאכילה עצמה, ולא לרגשות.
הזמן המתאים לטיפול בצד הרגשי לא מתקיים כאשר נכנסתם כבר ללופ של אכילה רגשית ולכן אין טעם לעסוק בכך בעודכם לועסים או מתכוננים לנעוץ שיניים במשהו.
בנוסף, ההתייחסות לאכילה הרגשית בעודה מתרחשת צריכה להיות חיובית, מלאת חמלה ונקודתית, ולא להסיט אתכם ממסלולכם כאילו נשאבתם בטעות למשהו רע. אם תתייחסו לעצמכם כמי שגורמים לעצמכם נזק ביודעין – תתנתקו מייד והסיכוי לבחירות טובות יותר ישאף לאפס.
אילו עצות כן מועילות? עצות שמשאירות אתכם במצב הלועס שלכם, בלי חפירות רגשיות, בלי הלקאה ובלי רגשות אשם על מה שאתם עושים. בפוסט הבא נדבר על מה כדאי לאכול כאשר נשאבים לאכילה רגשית, ומתי הזמן המתאים לנסות לעצור את האכילה הזו ולבחון אותה מחדש (מתוך הבנה שאולי היא תתחדש תוך דקות ספורות וגם זה בסדר גמור).
הרעיונות הללו לא פותרים את הבעיה מאחר שהבעיה היא רגשית ולא תזונתית, וכדי להשתנות היא זקוקה לאותו תהליך ארוך ועדין שבו לומדים לנהל רגשות, להכיר בצרכים ולספק אותם במידת האפשר – במקום לאכול. אבל רעיונות טובים שמתייחסים לאכילה יכולים להקל מאוד, להביא לכמויות אחרות והרכב אחר של אוכל בשעת מצוקה רגשית, ולהשאיר לכם מרחב פנוי לאותו תהליך עומק נחוץ. על כל אלו, כאמור, בשבוע הבא.
התנסות – בסיבוב הבא שבו מתפתחת בכם אכילה רגשית, ואתם חשים שמצוקה (מזוהה ומובחנת, או שלא, כמו שעמום למשל) שולחת אתכם לאכול נסו לפעול בתוך חיוך פיזי. כלומר – ללכת למטבח ולחייך עם השפתיים גם אם לא קורה שום דבר נעים. חיוך, גם אם מאולץ, שולח למוח דרך שרירי הפנים מסרים חיוביים.
מטרת ההתנסות לעורר בכם חמלה כלפי מה שקורה, להזכיר לכם שאתם בסדר גמור גם כאשר אתם משתיקים רגשות, זה חוקי, מותר, ולפעמים אפילו ממש רצוי, ולעודד אתכם בהמשך לבחור בחירות טובות יותר מתוך עמדת החמלה הזו.
אכילה רגשית לא משתחררת מתוך מאבק, שלילה, איסור או בריחה מפניה. להפך – היא מעמיקה.
נסו חמלה וגישה חיובית כלפי עצמכם. בסך הכל יש פה דפוס שלמדתם איפשהו, מתישהו, והוא נוח וזמין מאוד. זה הכל. ברגע שתסיימו ותתאוששו תוכלו אולי לטפל גם בו.
​4.
אכילה רגשית – מה עובד?
באיזה רגע של חסד, תוך כדי לעיסה, נוחתת פתאום ההכרה – אני אוכלת כאילו אין מחר, בלי קשר לרעב שלי, ובלי שום יכולת לחזור לעשות מה שעשיתי לפני שאכלתי. קמתי מהשולחן או מהמשחק עם הילדים, או שנכנסתי לאיזו חנות, ופשוט… התחלתי לאכול. סתם ככה.
אין לי שום חשק עכשיו לעצור, להתבונן, לכתוב לעצמי מכתבים מרגשים או לעבור אנליזה מתוחכמת. כל מה שבא לי זה לאכול עוד ועוד מזה ומההוא, ועדיף ליד איזה מסך פועל כדי לוודא שאני יורה בכל התותחים בו זמנית ויהיה לי שקט רגשי שם בפנים.
וואלה, אכילה רגשית, קורה.
והגיע תורן של העצות שכן מועילות אבל לא פותרות את הבעיה. כפי שכבר ציינתי – אכילה רגשית, בעיקר אם היא קבועה ומתמשכת, פותרים בתהליך עומק של זיהוי צרכים לא מסופקים, הכרה בהם, ולמידת דרכי עיבוד לרגשות שהם מציפים. ברגע האמת בו פצחנו באכילה כזו – אין טעם בכל אלו ונדרשות טקטיקות אחרות.
אז מה מועיל? הנה שלושה רעיונות, שהקו המחבר ביניהם הוא "מתן רשות"*
1. רשות – ברגע הקטן שבו הגוף מתרומם מהכסא אל המטבח או שהרגליים מובילות אל החנות או בית הקפה – טראח, חיוך. חייכו אל עצמכם בעודכם בדרך לאכילה, וגם תוך כדי התרחשותה. גם חיוך מלאכותי ומאולץ שולח דרך שרירי הפנים שלכם מסרים מיטיבים אל המוח, אשר מתפקדים ככוח עזר נגד מחשבות כמו "אני רעה", "אסור לי", "הבטחתי לעצמי ואני לא עומדת בזה" וכו'.
כי באמת שזה מעורר חמלה (לא רחמים, חמלה) ואפילו שמחה. איזה מזל שיש לנו כזה כלי, שמאפשר לנו להשתיק תחושות קשות בתוכנו על ידי אוכל. מבין כל המסממים והמשככים הוא אחד הפחות מזיקים שיש, ויחסית קל ללמוד לנהל אותו, כי על אף שהוא מייצר בקלות תלות – הוא לא מייצר בקלות התמכרות פיזיולוגית של ממש.
אז בבקשה – חייך, חייכי. אל עצמך ואל העולם. מה קרה בסך הכל? היה לך קשה, לא מצאת דרך להתמודד עם זה, והלכת לאכול.
מתן רשות להתרחשות הזו היא המפתח להישארות במודעות, שהיא המפתח לקבלת החלטות טובות יותר. אפשר עד מחר לא להרשות לאכילה הרגשית להיות, אבל זה לא יעזור. היא תתרחש בכל מקרה אם לא טיפלת בה באופן עמוק ומלא חמלה. בהיעדר רשות, האכילה תצטרך להשתיק גם את הרגשות המקוריים שהניעו אותה וגם את ייסורי המצפון ורגשי האשמה. לא חבל?
מתן רשות היא פעולה משחררת שמרפה את הכיווץ איתו צעדת למקרר לפני רגע. בתוך ההרפייה אפשר לנשום, לחשוב, לתכנן, להעריך, להחליט בשיקול דעת. יש צורך בתזכורת? המקרר ישמח לפתק שעליו כתוב – רשות וחיוך.
2) תכנון – אם האכילה הרגשית היא חלק מחייך, וניתן לצפות שהיא תתרגש עליך כל יום או כל כמה ימים, אזי מוטב להיערך אליה. אין טעם לטמון את הראש בחול ולומר לעצמך – זו הפעם האחרונה. כי זו לא.
היערכות תגביר את מתן הרשות (כי מי נערך למה שאסור?) ותוביל לכך שברגעי הקושי יהיו שם דברים טובים לסגור איתם את הפינה הזו. למה אני מתכוונת בדברים טובים? את זה אני כבר משאירה לך.
זה הזמן לחשוב, כאשר שיקול הדעת במיטבו והאכילה הרגשית נראית רחוקה – מה אני צריכה ברגעים הללו? מה יכול לספק אותי אם הוא יהיה קרוב ומוכן? מה יבאס אותי ויגרום לי לבחור בחירות גרועות ממש?
הכנה יכולה להיות ההבדל שבין שקית של ביסלי או בייגלה לשקית של קשיו מלוחים וקלויים, או ההבדל שבין גלידה תעשייתית עתירת סוכר ממיכל ענקי לגלידה בייתית ומזינה ממש. הכנה יכולה להוביל אותי לארגן כדורים מתוקים מאוד העשויים תמרים, קקאו, ממרח שקדייה ושברי אגוזים, והיא גם יכולה להוביל לכך שפשטידה הגיונית לגמרי תמתין במקפיא להפשרה מהירה במיקרוגל.
יתרונות נוספים של הכנה הם שאנחנו בונים מראש את הכמויות שנראות לנו סבירות לאכול בתוך התקף כזה, ואנחנו בונים אותן בשעה של שיקול דעת מלא. לא בטוח שנעמוד בהן, אבל גם אם נאכל מנה כפולה היא תהיה של אוכל מזין יותר מזה שהיינו בוחרים ללא הכנה מוקדמת.
את מה שהכנתם שימו במיכלים מתאימים, במקום מתאים. הדברים הללו הם לשעת קושי ולא לאכילה שגרתית סתם ככה. יש להם תפקיד. מצד שני, אל תנעלו אותם ואל תחביאו אותם מפני עצמכם. מהלך כזה נוגד מתן רשות ומכריז על הפעולה כמשהו שלילי או אסור.
3) שלישי – אם לא הכינותם מראש או שהמלאי נגמר מוקדם משצפיתם, נקטו במהלך הבא, שגם הוא מחזק מתן רשות – איכלו משהו טוב לפני. מאחר שיש לכם רשות לאכילה הרגשית שלכם, ומאחר שגם אכילה מרובה משתיקה רגשות יופי טופי, איכלו קודם כל משהו מזין, עם עדיפות גבוהה לשומן איכותי. למשל – חופן גדול של אגוזים, או חצי אבוקדו עם טיפה מלח, או מלפפונים בטחינה סמיכה, או חתיכה גדולה של בשר או כמה ביצים אם אינם טבעונים או צמחונים. איכלו מאלו כמה שמתחשק לכם, אפילו עד כדי כבדות של ממש.
המטרה איננה שובע, מאחר שרעב הוא לא המנחה את האכילה הזו בכל מקרה, ומי שמשתמש באכילה רגשית מסוגל לאכול לעתים כמויות עצומות בבת אחת.
המטרה היא אחרת – ללמוד להשתיק רגשות בעזרת הרבה אוכל מזין במקום בעזרת אוכל גרוע. בדרך זו, עד שתגיעו לאוכל שהתחשק לכם מקודם, כבר תהיו הרבה יותר רגועים (שומן מרגיע את העצבים ומקרקע), ובנוסף, הסערה הרגשית שלכם כבר תחלוף בחלקה, מאחר שהגוף ייאלץ להטות את האנרגיה שלו לטובת העיכול המאסיבי שהפלתם עליו.
כל ההחלטות שלכם בנוגע להמשך האכילה הרגשית שלכם (שמותרת לכם ומחכה לכם בסבלנות ואנחנו לא מנסים לדחוק את רגליה) תיראנה אחרת אחרי שתאכלו שומן מזין בכמות מספקת.
לא זו אף זו, האכילה הזו עוד עשויה לסדר אתכם עם בוסט נאה של ויטמינרלים, מה שרצוי תמיד.
נסכם? זה ממש פשוט…
הרבה לפני – תכנון מתוך מתן רשות
קצת לפני ותוך כדי – חיוך מתוך מתן רשות
תוך כדי – שומן מזין מתוך מתן רשות

 
שיעורי בית למתקדמים – להתחיל לשחרר את הבושה והאשמה ביחס לפעולה הזו ולהניח אותה בגלוי לעיניי כולם, ובכך – לשחרר גם אותם! כמה שפחות בושה ואשמה, כך מוטב.
כמעט כולם עושים את זה סביבכם, בלילה, או בזמן אחר שבו איש לא רואה, או אפילו בארוחה מרובת משתתפים שבה איש לא בודק כמה הועמס על הצלחת.
מה יקרה אם תאכלו כך ליד אחרים? מה יקרה אם תאמרו לחברה – קשה לי עכשיו, אני אוכלת כדי לעשות לי שקט. או לבן הזוג שמחכה בסלון – אני מביאה לי ערימת אוכל כי אני צריכה להירגע ממשהו והסיטואציה קשה לי.
בחיי המקצועיים אני מקדמת נורמליזציה של אכילה רגשית ופירוק של התווית החברתית שדבקה בה, כאילו מי שנוהג כך הוא חלש אופי או חסר כוח רצון.
מי שעושה מה שכולם עושים, ולא נאלץ להתבייש בזה, מגדיל בצורה ניכרת את הסיכוי שלו לפתרון אמיתי וארוך טווח. אכילה רגשית ברוב הרמות שלה איננה בעיה, היא פתרון. הוא פשוט לא הפתרון הכי מוצלח שיש.
כלים טובים לניהול רגשי באופן קבוע, לצד תזונה חכמה בשעת אכילה רגשית שכבר מתרחשת, יוצרים פתרון עדיף.

